Danmark kan blive selvforsynende

Der findes andre antistoftest på markedet, som Danmark allerede bruger.

Men fordi de danske forskere samarbejder med medicinalvirksomheden Novo Nordisk, kan produktionen af den nye test i fremtiden øges og dermed sikre, at Danmark bliver selvforsynende.

- Vi udvikler den med Novo Nordisk og kan efterfølgende opskalere. Om den vil indgå i den nationale test, kan vi ikke vide endnu. Men den kan være en backup for det danske beredskab.

- Vi kan være selvforsynende og lave millioner, siger Peter Garred.

En antistoftest vurderes som et af de afgørende elementer for at få et overblik over, hvordan smittespredningen ser ud i samfundet.

Og dermed kan den også være afgørende for en videre åbning af landet.

Men Peter Garred understreger, at man endnu ikke ved, hvordan coronavirusset opfører sig. Det er således ikke sikkert, at man er immun hele livet over for coronavirus, hvis man allerede har haft det.

- Coronavirus er en kompliceret affære. Vi ved ikke, hvor længe man er immun. Det er en forkølelsesvirus, og vi ved, at forkølelsesvirus kan forsvinde, siger han.

Alle i hovedstadsområdet, der tidligere er testet positiv for Covid-19, kan tilmelde sig. Rigshospitalet har brug for mindst 200 deltagere.

Vil man testes, kan man kontakte projektleder på Rigshospitalet, læge Cecilie Bo Hansen på telefonnummeret 35457534 mellem klokken 09-12.

Testen udvikles med støtte fra Carlsbergfondet i et samarbejde mellem Rigshospitalet, Københavns Universitet og Novo Nordisk.